**Fejezetek a dologi hitelbiztosítékok történetéből (Összehasonlító jogtörténet)**

**A kurzus célja:**

A kurzus célja, hogy azok a hallgatók, akik (1) már megismerkedtek a dologi hitelbiztosítékok (elsősorban a zálogjog) római jogi és hatályos magyar jogi szabályozásával (vagyis sikeres vizsgát tettek az RJ2 és a PJ1 tárgyakból), (2) a hatályos polgári jog mellett a jogtörténet iránt is érdeklődnek, és (3) magas szintű idegennyelv-ismerettel (angol, német vagy francia) rendelkeznek, a források tanulmányozása alapján betekintést nyerjenek a dologi hitelbiztosítékok szabályozásának történetébe és hatályos szabályozásába más jogrendszerekben. Ez elsősorban a három nagy nyugat-európai jogrendszert jelenti: az angol, a francia és a német jogot.

Az, hogy a kurzus során a három közül mely jogrendszerrel foglalkozunk hangsúlyosan vagy kizárólagosan, attól függ, hogy a jelentkező hallgatók a három nyelv közül melyiket (melyeket) ismerik magas szinten, vagyis melyik nyelven tudnak különösebb gond nélkül hosszabb szövegeket olvasni. Az alábbiakban a legvalószínűbb forgatókönyvből indulok ki, vagyis abból, hogy a jelentkező hallgatók angolul tudnak gördülékenyen olvasni, ezért az angol zálogjog történetére fog fókuszálni a kurzus. Ez változhat a jelentkezők nyelvtudása függvényében, tehát ha a jelentkezők többsége németül vagy franciául tud jól, akkor a kurzus a német vagy a francia zálogjogra (és egyéb dologi hitelbiztosítékokra) fog fókuszálni. (Ebben az esetben természetesen az alábbi tematika is módosul.) Bármelyik jogrendszer lesz is a kurzus hangsúlyos vagy kizárólagos tárgya, a kurzus célja, hogy a hallgatók a zálogjog adott jogrendszerbeli története mellett a zálogjog hatályos szabályozásáról is képet kapjanak az adott jogrendszerben. Természetesen cél az összehasonlítás is, vagyis hogy összevessük az egyes zálogjogi problémákra különböző jogrendszerekben és különböző korokban adott válaszokat.

Az alkalmazott módszer az lesz, hogy a hallgatóknak hétről-hétre el kell olvasni egy vagy több forrást (pl. egy bírósági határozatot) és a következő órán ezt a forrást (forrásokat) fogjuk együtt megbeszélni, értelmezni, illetve tágabb kontextusba helyezni. Bár a kurzus egy adott jogintézményt (jogintézmény-csoportot) vizsgál, cél az is, hogy a hallgatók általában is közelebb kerüljenek a vizsgált jogrendszerhez, annak történetéhez, jogforrásainak elemzéséhez, a jogi terminológia megértéséhez. Másképpen: aki jártasságot szerez pl. zálogjogi témájú angol bírósági határozatok olvasásában, értelmezésében, annak nem fog gondot okozni más jogintézménnyel vagy jogterülettel kapcsolatos angol jogi szövegek olvasása sem.

Kérem, hogy akit a kurzus érdekel, küldjön egy e-mailt a norbert.csizmazia@ajk.elte.hu címre, amelyben jelzi, hogy az angol, francia és német nyelvek közül melyiken tud olvasni.

**A kurzus tartalma/főbb témakörei:**

Az angol jog „rétegei”: *common law* és *equity*

Az angol zálogjog típusai *(pledge, mortgage, charge)*

Az angol zálogjog fejlődése a jogi értekezések tükrében (12-18. század: Glanvill, Bracton, Littleton, Coke, Blackstone)

A *mortgage* átalakulása a kancellár bíróságának gyakorlatában

 - Az *equity of redemption*

 *- Casborne v Scarfe* (1738) 1 Atk 603

A *reputed ownership* doktrína

 - Bankruptcy Act (1623) 21 Jac 1 c 19 (Statute of James)

- *Ryall v Rolle* (1749) 1 Atk 165

A *Bills of Sale Acts* (1854, 1878, 1882)

Zálogjog jövőbeli dolgokon

- *Holroyd v Marshall* (1862) 10 HLC 191

Lebegő zálogjog *(floating charge)*

- *Re Panama, New Zealand, and Australian Royal Mail Co* (1870) 5 Ch App 318

- *Re Florence Land & Public Works Co.* (1878) 10 ChD 530

- *Evans v Rival Granite Quarries Ltd* [1910] 2 KB 979

- *Re Yorkshire Woolcombers Association Ltd* (1903) 2 Ch 284

- *Re Spectrum Plus Ltd* [2005] UKHL 41

**Számonkérési és értékelési rendszer:**

A kurzus ötfokozatú értékeléssel zárul. Az értékelés alapvetően az órai munka alapján történik. Amennyiben a hallgató a megajánlott értékelést nem fogadja el, lehetőség van szóbeli beszámolóra a szorgalmi időszak végén.

A szeminárium sikeres teljesítésének a feltétele, hogy a hallgató hiányzásainak a száma a hármat ne haladja meg.

**Kötelező irodalom:**

A kurzuson olvasandó források, ill. egyéb kötelező irodalom a kurzus Canvas-oldalán lesznek elérhetőek.

**Ajánlott irodalom:**

Az angol jogtörténethez általában ajánlott irodalom:

Sir John Baker: *An Introduction to English Legal History* (5th edn, Oxford 2019) – elérhető a kari könyvtárban, illetve az <https://academic.oup.com/> oldalon is VPN (Forticlient) bejelentkezés után

**Tárgyfelelős:**

Dr. Csizmazia Norbert